## La Generalitat constituïx la Mesa d’Accessibilitat per a avançar cap a un sistema de transport inclusiu

*** Els nous autobusos estaran adaptats a persones amb mobilitat reduïda i disposaran d’espai específic per a usuaris amb cadires de rodes**

La gerent de l’Autoritat de Transport Metropolità de València (ATMV), Mar Martínez, ha participat en la constitució de la Mesa d’Accessibilitat, un òrgan que busca avançar cap a un sistema de transport inclusiu.

En l’acte també han participat la Direcció General de Persones amb Discapacitat de la Conselleria de Serveis Socials, Igualtat i Habitatge, delegats del Comité d’Entitats Representants de persones amb discapacitat de la Comunitat Valenciana (CERMI CV), així com de les empreses operadores dels servicis d’autobús metropolità.

La creació d’esta mesa respon a una iniciativa de la Conselleria, que ja es va reunir amb les empreses operadores per a tractar esta qüestió. Amb este òrgan es busca impulsar la creació d’un canal específic de treball i col·laboració per a la millora de les oportunitats i els drets en relació amb la mobilitat.

En este sentit, els representants de CERMI s’han compromés a traslladar peticions específiques per als diferents tipus de discapacitat, perquè l’accés al sistema de transport no es constituïsca en un factor de discriminació i falta d’oportunitats.

En la reunió, la gerent de l’ATMV ha informat que, en el marc de la renovació integral de la flota d’autobusos que suposarà la incorporació de 192 vehicles nous, s’ha adaptat el servici a persones de mobilitat reduïda, amb espai específic per a persones amb cadires de rodes en tots i rampes d’accés.

A més, en tots els autobusos hi haurà monitors on es mostrarà la informació, que a més es reproduirà amb senyal acústic. D’altra banda, el personal de conducció dels servicis de transport rebrà formació específica per a l’atenció a persones amb discapacitat.

**Altres iniciatives**

Així mateix, des de la Conselleria, a través de l’ATMV, també es duen a terme altres iniciatives que tenen com a objectiu millorar l’accessibilitat en els servicis de transport.

Així, en el marc de la renovació integral del mobiliari de les parades dels servicis metropolitans Metrobús es posarà en marxa el sistema NAVILENS per a persones amb discapacitat visual severa. Esta iniciativa permet, a través d’una aplicació mòbil, la reproducció d’un àudio amb informació de les línies d’autobús de la parada, així com de l’horari de pas estimat.

Així mateix, les parades disposaran del sistema de Ciber-pass que permetrà que les persones invidents activen informació, també en format àudio, bé mitjançant un comandament a distància específic o un botó en la mateixa parada. A més, es mostrarà en braille informació sobre els seus servicis de transport.

D’altra banda, l’ATMV ve concertant amb els diferents ajuntaments (més de 80) la ubicació dels punts de parada específics que disposaran d’estos servicis d’accessibilitat també en el viari urbà.

Fecha: 03/06/2024